ועדת החוקה, חוק ומשפט, כנסת 15, פרוטוקול מספר 92, 2000-02-23 09:30

אמנון רובינשטיין: ישיבת הוועדה פתוחה.

אמנון רובינשטיין: אני מקבל בברכה את השרה לאיכות הסביבה, דליה איציק.

אמנון רובינשטיין: יש לנו שני צווים לאישור: צו סדר הדין הפלילי (עבירות קנס – שמירת הניקיון), התש"ס-2000; וצו סדר הדין הפלילי (ברירת משפט – שמירת הניקיון), התש"ס-2000.

אמנון רובינשטיין: מי מציג את הצווים?

אמנון רובינשטיין: בבקשה, עורכת-דין רוטנברג.

עו"ד רות רוטנברג: יש לנו כאן נוסח מעודכן של הצווים.

עו"ד רות רוטנברג: חוק שמירת הניקיון קובע עבירות של השלכת פסולת ברשות הרבים, שילוט בלתי חוקי ועוד שורה של עבירות.

עו"ד רות רוטנברג: החוק מאפשר לשר המשפטים, באישור השרה לאיכות הסביבה, לקבוע שהעבירות האלה הן עבירות של ברירת קנס מסוג עבירות של ברירת משפט.

עו"ד רות רוטנברג: בזמנו, ב-1985, פרסם המשרד לאיכות הסביבה את צו עבירות הקנס הקודם שמלכתחילה היו בו כמה סוגים מצומצמים של ברירות קנס, עם קנסות בשיעורים די נמוכים, יחסית, שמגיעים היום ל-61 שקל, 122 שקל וכפל קנס עד 490 שקל במקרים חמורים מיוחדים.

עו"ד רות רוטנברג: בעקבות תיקון שהיה בחוק שמירת הניקיון ב-1997, הוגדלו הקנסות באופן משמעותי ובשיעור של עד 150,000, 300,000 ואפילו 600,000 שקל קנס מירבי, ואף הגדלה של שיעור ברירות הקנס.

עו"ד רות רוטנברג: לאחרונה יזמנו, ביוזמת השרה לאיכות הסביבה, תיקון של הצו בשני מישורים: מישור אחד נוגע להגדלת סוגי העבירות, יש יותר ספציפיקציות והבחנות בין סוגים של עבירות.

עו"ד רות רוטנברג: למשל בעבר לא היתה הבחנה לגבי השלכת פסולת ליד שפת ים, או נחל, או לגבי נסיבות מחמירות.

עו"ד רות רוטנברג: היום אנחנו קובעים הבחנה לגבי אישיות המשליך בנוסף למקום השלכת הפסולת.

יעל דיין: הכול נשאר בסעיף 13?

עו"ד רות רוטנברג: כן.

עו"ד רות רוטנברג: כפי שאמרתי יש פירוט יותר רב של כמויות הפסולת, סוגי הפסולת, מקום ההשלכה, זהות המשליך.

עו"ד רות רוטנברג: יש כמובן הבחנה בכל המקרים בין יחיד לבין תאגיד כשבת

עו"ד רות רוטנברג: אגיד זה מקרה יותר חמור וגם הקנס שהוא צריך לשלם יותר גבוה, מדובר על כפל קנס.

עו"ד רות רוטנברג: המישור השני נוגע לסכומים שאנחנו מעלים אותם בצורה משמעותית גם במקרים הקלים, ומכפילים או משלשים במיוחד במקרים יותר קשים.

עו"ד רות רוטנברג: היה די קשה לקבוע את הסכומים.

עו"ד רות רוטנברג: הדילמה היא לקבוע סכום כדי שאדם ישלם את ברירת הקנס כי אם זה יהיה גבוה מדי הוא לא ישלם ואנחנו מסכלים את מטרת הצו הזה, אדם פרטי לא ישלם אלפי שקלים על בדל סיגריה שהשליך אלא יעדיף ללכת ולהישפט ואז נימצא מחבלים במטרה.

עו"ד רות רוטנברג: הרעיון פה הוא לשמור על טווח שבו לא ישתלם ללכת לבית-המשפט ולא להעמיס עליהם ועם זאת ליצור ענישה אמיתית ולא דבר שמזלזלים בו.

עו"ד רות רוטנברג: בשנה וחצי-שנתיים האחרונות אנחנו נוקטים גבייה יעילה באמצעות גורמים חיצוניים, באישור היועץ המשפטי לממשלה, והגענו לאחוזי גבייה משמעותיים.

עו"ד רות רוטנברג: אנחנו מקווים שביצוע הצו הזה לא יישאר רק מלה כתובה אלא יצור הרתעה מבחינת שמירת הניקיון ואכיפת החוק.

יצחק גורן: בבקשה המונחת בפני הוועדה אנחנו רואים שלב ראשון בתהליך, שאני מקווה שיהיה זריז ומהיר, של הרחבת ברירות המשפט בתחומים רחבים שבהם עוסק המשרד לאיכות הסביבה.

יצחק גורן: בכלי של ברירות המשפט אנחנו רואים אמצעי מהותי באכיפת חוקי איכות הסביבה והסרת מפגעים סביבתיים בכך שהם יאפשרו אכיפה מהירה בלא המתנה של שנים לדיונים בבתי-המשפט.

יצחק גורן: הקנסות באים יחד עם פעולות הגבייה שהמשרד נוקט בהם בשנה האחרונה בה גבינו חובות שלא ניגבו בסכום שמעל למיליון שקל

אמנון רובינשטיין: כמה קנסות גובים במהלך שנה?

אפרת אלטהוף: 1,600,000 שקל עד היום כי הקנסות היו נמוכים.

אמנון רובינשטיין: מי שזורק פסולת בנייה במקום הבנייה חוסך לעצמו 20,000 שקל בהובלה מחוץ לעיר, לכן עיגלנו את הקנס ל-8,000 שקל.

יצחק גורן: אני מקווה שבאמצעות הצווים האלה ואכיפה יותר חזקה ונמרצת על-ידי תשלום מיידי נצליח לטפל במכת מדינה של השלכת הפסולת בכל מקום ובכל שטח פתוח ויותר מכך, גם בעוולות אחרות בתחום התיפקוד של המשרד בנושא המים, האוויר ובחומרים מסוכנים.

יצחק גורן: אנחנו רואים חשיבות רבה באישור הצווים וביישומם.

אמנון רובינשטיין: בבקשה, השרה איציק.

דליה איציק: כאשר נכנסתי למשרד בדקתי את ענין הקנסות ושאלתי את עצמי איזה כלים יש למשרד כדי לבצע את עבודתו.

דליה איציק: מערכת האכיפה במדינת ישראל, תסלחו לי אם אשמע בוטה, היא על סף קריסה בהרבה תחומים ובתחום של איכות הסביבה היא יותר קשה בשל העדיפות שהמוסדות השונים נותנים לנושא.

דליה איציק: אדוני היושב-ראש, הרשה לי לומר לך הרבה תודה על העובדה שאנחנו רואים בך אוזן קשבת ועל כך שאתה מסייע לנו בחוק הפקדון, שייכנס ב-1 באפריל, ואתה הרוח החיה בחזית.

דליה איציק: יותר ויותר ברור לי שכדי להפוך את המשרד לאיכות הסביבה למשרד משמעותי וליותר ביצועי אנחנו חייבים לעשות שלושה דברים: דבר ראשון - הרבה הסברה וזה אומר מודעות, חינוך מהגיל הרך – דבר שאנחנו עושים אותו עכשיו עם השר יוסי שריד.

דליה איציק: דבר שני – ענישה.

דליה איציק: כאשר אדם מזהם הוא ישלם.

דליה איציק: לא רק שאתה אומר לו: המכסימום שאני מוכן לחייב אותך הוא סכום של 490 שקל ולא משנה העוולה, גודלה ועוצמתה.

דליה איציק: דבר שלישי – אכיפה.

דליה איציק: עכשיו אנחנו אומרים לו: חבר יקר, לא רק שאתה תשלם אלא תשלם עכשיו ומייד כי לפקחים האלה תהיה האופציה להטיל את הקנס במקום.

דליה איציק: יותר מזה, אנחנו הולכים לגייס שוטרים בשכר והמשרד ישקיע השנה לאלתר קרוב ל-5 מיליון שקל.

דליה איציק: אלה יהיו שוטרים שגם יורידו מכוניות מן הכביש, שוטרים ירוקים, וזה חלק מהתהליך המובנה שדיברתי עליו: ענישה, אכיפה, והסברה.

דליה איציק: אלה שלושה דברים רק במקביל ולא האחד על חשבון האחר.

דליה איציק: מדי פעם אזרח מדבר בפלפון באורח לא כשר והוא מפחד שהשוטר יתפוס אותו כי אז הוא ישלם 750 שקל.

דליה איציק: אין שום סיבה בעולם שאזרח שמזהם לא ישלם, צריך להתרגל לזה.

דליה איציק: כל פעם אני נדהמת מחדש כמה הארץ הזאת מזוהמת ומלוכלכת.

דליה איציק: העובדה שזו אחת מהארצות היפות בעולם לא עושה לנו שום דבר.

דליה איציק: שר שרוצה ללמוד מה מציק לאזרח קורא את המכתבים שכותבים אליו ושר התיירות אומר לי כי ממכתבים שמגיעים אליו מסתבר שהלכלוך והזוהמה הם הנושא הראשון שמציינים אותו.

דליה איציק: אף-על-פי שחלק מהקנסות גבוהים יש פה אמירה של הכנסת, של המשרד לאיכות הסביבה ושל משרד המשפטים האומרת: לא עוד, אנחנו מתכוונים לקחת את הענין מאוד ברצינות.

דליה איציק: אני מודה למי שבא לכאן בענין זה.

אמנון רובינשטיין: חברת-הכנסת דיין, בבקשה.

יעל דיין: אני מברכת על מה שנעשה ואחרי שנים רבות בהן עסקנו בנושא מיותר להזכיר את החשיבות שלו ולצערנו את העובדה שהדברים לא נקלטו.

יעל דיין: ההסברה באה יחד עם אכיפה, ההסברה לא נעשית לבד, ואפשר לעשות הרבה בבתי-הספר, בגילאים מסוימים, בקמפיינים.

יעל דיין: אני מזכירה את הענין של פרחי בר.

דליה איציק: זו הדוגמה המוצלחת היחידה שיש לנו.

אמנון רובינשטיין: גם הענין של מניעת עישון די הצליח כי הוא נכפה על-ידי הציבור.

יעל דיין: אני גרה בתל-אביב ואני רוצה לשאול את המשרד לאיכות הסביבה מה נעשה ברשויות כדי שאני אוכל לקיים את החוק.

יעל דיין: אם אני נמצאת בחוף הים, שתי דקות מהבית שלי, בין הבית שלי לבין החוף אין ולו פח זבל אחד.

יעל דיין: אני באה לחוף ומעשנת סיגריה, או שיש לי בקבוק מים ביד, אין לי מקום לזרוק אותו.

יעל דיין: זה קורה בחוף הים אבל בעיקר בעיר עצמה.

יעל דיין: יחסית, העיר תל-אביב די נקייה.

יעל דיין: אני מבקשת לדעת מהי דרך האכיפה על העיריות, על הרשויות המקומיות כדי שהן יעמידו לרשות האזרח אותם המיתקנים הנדרשים במרחקים סבירים?

יעל דיין: בשעתו בדקנו ומצאנו שברמת אביב יש מרחקים עצומים בין פח זבל אחד למשנהו.

יעל דיין: בעישון זה ענין של בדלי סיגריה.

יעל דיין: אם הכוונה היא שאסור לרוקן מעפרה מלאה מהמכונית לרחוב – אני יכולה להבין את זה, שווה לתפוס את עובר העבירה ולקנוס אותו במקום; אם הכוונה היא שאדם שמעשן ברחוב צריך לשים את בדל הסיגריה בכיס כי אין לו איך להיפטר מזה – קנס של 500 שקל זה בעייתי.

יעל דיין: השאלה היא אם אנחנו מדברים על לכלוך שנראה לעין, או שאנחנו מדברים על דבר קטן.

יעל דיין: סעיף 11 נוגע לפסולת שאיננה מפורטת ואני רוצה דוגמאות למה הכוונה – לקלינקס, לחתיכת נייר?

אפרת אלטהוף: קלינקס, חתיכות נייר ופסולת קטנה מופיעים בסעיף 5.

יעל דיין: על זה גם כן יש קנס של 500 שקל.

עו"ד רות רוטנברג: זה סעיף גג כי תמיד יכול לצוץ משהו שלא חשבו עליו והוא לא נכנס בשום מקום.

יעל דיין: זה 250 שקל ליחיד.

יעל דיין: אם אמא הולכת עם עגלה ונשמט לה קלינקס?

דליה איציק: תלוי בנסיבות, אין לזה סוף.

אמנון רובינשטיין: חברת-הכנסת לבני, בבקשה.

ציפי לבני: אני מברכת על הצווים.

ציפי לבני: בהעדר חינוך מרצון, אם יבוא עונש בצדו נלמד כולנו כי כולנו חטאנו בעבירה כזו או אחרת.

ציפי לבני: אני מסכימה עם חברת-הכנסת יעל דיין שעל הרשות לתת את הכלים כך שהאזרח יוכל שלא לעבור על החוק בצורה סבירה.

ציפי לבני: אני חושבת שההבחנה בין יחיד לתאגיד היא חשובה אבל אני לא בטוחה שהיא נכונה, זו אולי צריכה להיות הבחנה בין עסק לבין מה שאיננו עסק.

ציפי לבני: יכול להיות שזה מישהו שיש לו עסק והוא החליט לא להתאגד כחברה, צורת ההתאגדות היא לא רלוונטית פה.

עו"ד לבנת משיח: זה קבוע בחוק שמירת הניקיון ואנחנו לא יכולים לחרוג ממנו.

ציפי לבני: לבעלי עסקים ששופכים פסולת מהסוגים המפורטים כאן הקנס הוגדל מאוד ואתמוך בזה.

ציפי לבני: אני חושבת שיש כאלה שאפשר להגדיל לגביהם את הקנס עוד יותר כי אולי הם יעשו את החישוב שבשביל 100 שקל ליום שווה להם להמשיך לשפוך פסולת.

ציפי לבני: בענין הגזם.

ציפי לבני: אני יודעת שיש הסדר של הרשויות המקומיות שמוציאים גזם לרשות הרבים והן אוספות אותו.

ציפי לבני: עד שבאה הרשות אתה חוטף קנס?

עו"ד רות רוטנברג: לא.

אמנון רובינשטיין: בבקשה, חבר-הכנסת שטייניץ.

יובל שטייניץ: אני מברך על הגדלת הקנסות.

יובל שטייניץ: הקנסות על שפיכת פסולת – בלי קשר לשאלה אם זה אדם פרטי או תאגיד – ואני מבדיל בין השלכת פסולת לבין שפיכת פסולת, עדיין רחוקים מלהספיק.

יובל שטייניץ: הסיכויים לתפיסה בעבירות האלה הם כל כך קטנים שהייתי שמח לראות קנסות של 20,000, 30,000 שקל בעיקר על שפיכה של פסולת מסיבית כדי להרתיע אנשים.

עו"ד רות רוטנברג: במקרים כאלה אנחנו מגישים תביעות והקנס הוא לעתים עד 150,000 שקל.

אמנון רובינשטיין: לעורכת דין לבנת משיח יש הבהרה בקשר לסעיף 12 בטבלה.

עו"ד לבנת משיח: יש שינוי בנוסח שקיבלתם בסעיף 12.

עו"ד לבנת משיח: קבענו עבירה נוספת לפי בקשתו של חבר-הכנסת רובינשטיין.

אמנון רובינשטיין: אם קבלן בנין זורק פסולת נייר במקום רגיש כמו שפת הים ברירת הקנס שלו – לא הקנס המכסימלי – הוא 8,000 שקל.

אמנון רובינשטיין: ביקשתי זאת כדי להרתיע מפני שכאן יש שיקול מסחרי.

עו"ד לבנת משיח: עשינו שינוי נוסף בטבלה.

עו"ד לבנת משיח: מחקנו את העבירות הנמשכות.

עו"ד רות רוטנברג: הייתי מבקשת לציין שהצווים האלה הם הראשונים בסדרה של 8 צווים.

אמנון רובינשטיין: השרה לאיכות הסביבה אמרה דברים נכונים מאוד, יש לנו אחת הארצות היפות ביותר בעולם אבל אלפי תיירים מתלוננים שזו אחת הארצות המלוכלכות ביותר בעולם אפילו בהשוואה לאגן הים-התיכון.

אמנון רובינשטיין: לכן הוועדה הזאת תחזק אותך, גבירתי השרה, בכל מאמץ כדי לשים קץ לתופעה הזאת.

אמנון רובינשטיין: זיהום ולכלוך ברשות הרבים זו פגיעה ברכוש הרבים, זה כמו עבירה קשה שפוגעת ברכוש של כולנו.

אמנון רובינשטיין: אני מעמיד להצבעה את אישור שני הצווים.

אמנון רובינשטיין: מי בעד?

אמנון רובינשטיין: מי נגד?

אמנון רובינשטיין: מי נמנע?

אמנון רובינשטיין: הצבעה שני הצווים אושרו פה אחד

אמנון רובינשטיין: שני הצווים שהובאו כאן לאישור הוועדה אושרו ואני אחתום עליהם עוד היום.

אמנון רובינשטיין: דיון בהצעות להחיל רציפות על הצעות חוק מהכנסת ה-14 – הצעת חוק

אמנון רובינשטיין: רבותי, אתמול היתה בקשה להתייעצות סיעתית בענין החלת הרציפות על הצעת חוק בית-המשפט לענייני משפחה (תיקון מס' 4)(השוואת סמכויות שיפוט), התשנ"ח-1998.

אמנון רובינשטיין: פנו אלי גם נציגי ציבור ערבים וגם חברי כנסת.

אמנון רובינשטיין: הסברתי שלא רק שהדיון בחוק לא מתחיל מייד אלא שהוא יתחיל רק אחרי הוועדה הממשלתית ונשמע את הטענות של כולם, של כל הקאדים.

אמנון רובינשטיין: הצטיירה אצלי הצעת פשרה שתהיה סבירה.

אמנון רובינשטיין: כך שאין מקום ליצור פאניקה ציבורית כאילו עומדים לפגוע בבתי-המשפט המוסלמים.

אמנון רובינשטיין: טלפן אלי ראש מועצה מקומית שכנראה קיבל אינפורמציה מוטעית לחלוטין לפיה אנחנו עומדים היום לבטל את הדין האישי המוסלמי.

אמנון רובינשטיין: כמובן שאמרתי לו שאין לזה שחר.

יעל דיין: לאיזו תקופת זמן של עבודת הוועדה הסכמתם?

אמנון רובינשטיין: שלושה חודשים.

אמנון רובינשטיין: אני אודיע את זה לפרוטוקול.

אמנון רובינשטיין: חבר-הכנסת מסאלחה, בבקשה.

נואף מסאלחה: הבעיה עכשיו היא האם הוועדה – אני לא חבר בה – תאשר את דין הרציפות על הצעת החוק.

נואף מסאלחה: גם ראשי הציבור הערבי וגם חברי כנסת באו אלי בענין ויש התנגדות לזה.

נואף מסאלחה: אם הוועדה תחליט לדחות את ההצבעה, הבעיה תישאר בעינה.

נואף מסאלחה: יש מחלוקת רצינית מאוד בנושא אבל אני לא מקבל שהתיקון הוא נגד האיסלאם.

נואף מסאלחה: אני לא פחדן אבל אני לא רוצה לקבל את האחריות לבד כאילו אני בא לאלה שבזמנו חתמו מתוך מודעות על הצעת החוק – אני אומר את זה לחבר-הכנסת דהאמשה ולידידי טלב אלסאנע – ואני אומר להם: חתמנו על החוק, דנו בו, העברנו אותו אחרי דיון קשה בקריאה טרומית ובקריאה ראשונה, גם במליאת הכנסת, ולא רצינו לעשות מחטף אז כשהוקדמו הבחירות.

נואף מסאלחה: הרי יכולנו לעשות את זה, היה לזה רוב וחנן פורת היה יושב-ראש הוועדה.

נואף מסאלחה: אם הוועדה תשתכנע לדחות את ההצבעה, אין לי עמדה בנושא אבל לגבי הצעת החוק אני לא מוכן לבוא אל אף אחד מחברי הוועדה ולא לאף אחד מאלה שחתמו על הצעת החוק, כולל יושב-ראש הוועדה שחתם עליה, וחבר-הכנסת ביילין שעוד לא היה שר, שלא התנגדו לסעיף 1.

נואף מסאלחה: זו ההבהרה שלי.

אמנון רובינשטיין: חבר-הכנסת אלסאנע.

טלב אלסאנע: העמדה שלנו לא השתנתה, אנחנו מתנגדים להחיל דין רציפות על הצעת החוק הזאת.

טלב אלסאנע: אם בכל זאת היושב-ראש יחליט להביא זאת להצבעה אני מבקש שתירשם בצורה ברורה ההודעה של משרד המשפטים שזה לא יובא לפני שהוועדה הממשלתית תדון בזה.

טלב אלסאנע: דבר נוסף, מאחר שיש מחלוקת מהותית – היא לא פיקטיבית – גם אחרי ההצבעה זה לא מחייב אתכם לרוץ עם הצעת החוק.

אמנון רובינשטיין: אתה תשמע את ההודעה שלי אחרי ההצבעה.

טלב אלסאנע: אני מבקש שההודעה שלך תירשם לפני ההצבעה וכי ההצבעה תהיה בכפוף להודעה שלך.

אמנון רובינשטיין: בסדר.

דורית ואג: לצורך ההצבעה אני קוראת את שמות חברי הוועדה.

דורית ואג: אמנון רובינשטיין.

דורית ואג: טלב אלסאנע.

דורית ואג: עזמי בשארה איננו ואין לו מחליף.

דורית ואג: יעל דיין.

דורית ואג: צחי הנגבי.

דורית ואג: דוד טל איננו כאן.

דורית ואג: יוסי כץ, ציפי לבני.

דורית ואג: נחום לנגנטל איננו כאן.

דורית ואג: יוסף לפיד איננו כאן.

דורית ואג: יצחק סבן איננו כאן.

דורית ואג: אופיר פינס-פז.

דורית ואג: דליה רבין-פילוסוף איננה כאן.

דורית ואג: אברהם רביץ איננו כאן ובמקומו יעקב ליצמן.

דורית ואג: גנדי ריגר איננו כאן.

דורית ואג: יובל שטייניץ.

אמנון רובינשטיין: אופיר, אתה מוכרח למנות ממלא מקום.

אופיר פינס-פז: יש לנו 4 מקומות.

אופיר פינס-פז: אחד לא מאוייש כי הוא שמור לסיעת האיחוד הלאומי – ישראל ביתנו.

אמנון רובינשטיין: חבר-הכנסת אלסאנע ביקש שאודיע את הודעתי לפני ההצבעה.

אמנון רובינשטיין: א.

אמנון רובינשטיין: כדי להסיר ספק, אין כאן שום הצעה לבטל או לצמצם בדרך כלשהי את החלת הדין המוסלמי השרעי על המוסלמים תושבי ישראל ואזרחיה.

אמנון רובינשטיין: חשוב שזה גם יצא בהודעה לעתונות כי היו אתמול הודעות מטעות מאוד.

אמנון רובינשטיין: ב.

אמנון רובינשטיין: אני רוצה להבהיר שהוועדה תמתין שלושה חודשים למסקנות הוועדה הממשלתית ולא תתחיל את דיוניה לפני כן אבל בתום שלושה חודשים היא תתחיל את דיוניה.

אמנון רובינשטיין: לכן אני פונה אל הממשלה ולשר המשפטים.

טלב אלסאנע: זה לא תוכן ההודעה של משרד המשפטים.

טלב אלסאנע: אני לא יודע למה ועדת החוקה צריכה להזדרז כל כך.

טלב אלסאנע: צריך לתת לוועדה שתקום את הזמן הדרוש.

דורית ואג: הודעת משרד המשפטים היתה שהוועדה מוקמת בימים אלה ועבודתה תוגבל בזמן, הם לא אמרו כמה זמן.

טלב אלסאנע: אני חושב שלא נכון להגביל את זה בזמן.

אמנון רובינשטיין: זה יהיה בערך שלושה חודשים.

אמנון רובינשטיין: לעתים קרובות אנחנו מעכבים חקיקה לפי הודעה של משרד המשפטים.

אמנון רובינשטיין: לא סביר שלא נגביל בזמן אחרת יצא שהוועדה תהיה עד סוף הכנסת.

עבד-אלמאלכ דהאמשה: אני מציע שהוועדה תחזור ותבדוק בעוד תקופה מסוימת.

עבד-אלמאלכ דהאמשה: היו לפניה נימוקים משכנעים של ועדת השרים והיא יכולה לבדוק את זה עוד פעם.

עבד-אלמאלכ דהאמשה: אני מציע לא להגביל את זה אוטומטית בשלושה חודשים.

אמנון רובינשטיין: אני מוכן שבתום שלושה חודשים בערך הוועדה תתכנס ותבדוק.

אמנון רובינשטיין: לאחר ששמעתי את כל הדיונים והתייעצתי עם כמה מומחים תהיה לי הצעה שלדעתי תפתור את הבעיה.

אמנון רובינשטיין: מי בעד החלת הרציפות על הצעת החוק?

אמנון רובינשטיין: מי נגד?

אמנון רובינשטיין: הצבעה בעד החלת דין הרציפות על הצעת החוק – 8; נגד - 1 החלת דין הרציפות על הצעת החוק אושרה

אמנון רובינשטיין: אושרה החלת הרציפות על הצעת החוק.

אמנון רובינשטיין: תודה רבה.

אמנון רובינשטיין: ישיבת הוועדה נעולה.